**Moara**

*Ioan Smedescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La moara care macină de-o toamnă

Semințele din sacii mari de humă

Am măcinat speranțele azi, Doamnă,

Și tâmplele ni s-au albit de brumă

Pe fiul nostru am schimbat o noapte

Arzândă-n flăcări grele de Gomora

Și l-am zidit în poarta din cetate

Fără străjeri când lunecă-n șerpi ora

Tu tot mai vii cu mâna șuierând

Ca biciul despicând spinări de apă

O, între pietre te aud plângând

Și plânsul tău în lacrima mea sapă.

Dac-am să rog morarul să ne uite

La moara care macină de-o toamnă

Pierduți printre murdarele lui site

Ne vom păstra iluziile, Doamnă!